**800beloved** é unha banda estadounidense de post-punk formada na pequena poboación de Milford, moi preto de Detroit (Míchigan) no ano 2005. Está formada principalmente por Sean Lynch, multi-instrumentista e cantante, quen en cada traballo acada a colaboración doutros músicos que eventualmente intégrana. Actualmente figuran nela ademais de Lynch (guitarra eléctrica e voz), Anastasiya Metesheva (baixo) e Ben Collins (batería).

Historia
--------

*800beloved* está liderado polo seu letrista e cantante Sean Lynch, que traballa como cosmetólogo e asistente na funeraria do seu pai, Thomas Lynch, á súa vez recoñecido poeta e ensaísta. Moi novo, Lynch publicou en 2001 un traballo titulado *88 Tracks to Take*, que serviría de ensaio para a futura formación *800beloved*. Ademais, produciu no 2008 o EP *The Equine Lips* do dúo de Detroit *Silverghost* no estudio da súa propia casa.

O nome do grupo procede do prefixo de números de chamadas gratuítas no seu país, os 1-800. Refírese á fusión do interese na fraxilidade da cultura popular (representado pola partícula *800*) co emprego lírico que ás veces, inxenuamente e de xeito sombrío, se fai de temas máis sagrados (ao que alude o termo *beloved*, ou "amado").

O seu primeiro traballo, autoproducido, foi o sinxelo *Tidal*, que se presentou o 8 de decembro de 2007 con catro versións do mesmo tema. Neste traballo contou coa colaboración de Anastasiya Metesheva (baixo), Scott Masson e Jon Elkas (guitarra eléctrica]). A propia Metesheva encargouse do deseño da portada.

En 2008 asinou un contrato co selo *Moodgadget*, e ao seguinte ano presentou no día dos namorados o seu álbum de debut, *Bouquet*, no que levaba traballando desde o 2005. Contou con once temas nos que colaboraron en diferentes cancións os músicos Anastasiya Metesheva (baixo), Selena Sunday (coros) e Jon Elkas (guitarra eléctrica), tendo a axuda do anxelino Adam E. Hunt na produción e de Tim Pak na masterización.

Dous anos despois, publicou o 23 de febreiro de 2010 de xeito gratuíto na rede o sinxelo instrumental *If Butterflies Never Burned - Stomach Mix*. Este tema incluíuse no seu segundo álbum que baixo o título *Everything Purple* presentouse o 18 de setembro, cun total de nove temas. Neste traballo colaboraron na música e nos arranxos de novo tanto Metesheva como Masson, quen tamén foi o co-produtor con Lynch. Tamén neste caso Hunt colaborou na mestura e masterización. Pouco despois, Lynch rompeu con *Moodgadget*.

O 9 de abril de 2014 presentouse o sinxelo *Some Kind of Distortion*, tema principal do seu terceiro longa duración, que foi presentado o 3 de agosto de 2015 co homónimo título *Some Kind of Distortion*, e cun total de oito temas. Foi co-producido por Scott Masson e o propio Lynch.

Discografía
-----------

* *Tidal* - 2007 (sinxelo de 4 temas)
* *Bouquet* - 2009 (álbum de 11 temas)
* *If Butterflies Never Burned - Stomach Mix (Instrumental) - 2010 (sinxelo dun tema)*
* *Everything Purple* - 2010 (álbum de 9 temas)
* *Some Kind of Distortion* - 2014 (sinxelo dun tema)
* *Some Kind of Distortion* - 2015 (álbum de 8 temas)

Notas
-----

1. ↑  *800beloved* Arquivado 17 de novembro de 2015 en Wayback Machine. artigo do 2009 de Dr. Detroit, en Motorcityrocks.com *(en inglés)*.
2. ↑  *Silverghost* Arquivado 17 de novembro de 2015 en Wayback Machine. en Detroitunderground.com *(en inglés)*.
3. ↑  *Tidal* en Bandcamp *(en inglés)*.
4. ↑  *Bouquet* en Bandcamp *(en inglés)*.
5. ↑  *If Butterflies Never Burned - Stomach Mix* (sinxelo) en Bandcamp Arquivado 17 de novembro de 2015 en Wayback Machine. *(en inglés)*.
6. ↑  *Everything Purple* en Bandcamp Arquivado 17 de novembro de 2015 en Wayback Machine. *(en inglés)*.
7. ↑  *PLAYING DETROIT: 800beloved*, artigo de Jerilyn Jordan en *Audiofemme*, do 2-9-2015 *(en inglés)*.
8. ↑  *Some Kind of Distortion* (single) en Bandcamp Arquivado 17 de novembro de 2015 en Wayback Machine. *(en inglés)*.
9. ↑  *Some Kind of Distortion* en Bandcamp *(en inglés)*.

Véxase tamén
------------

### Ligazóns externas

* Biografía en Soundcloud de *800beloved*
* *PLAYING DETROIT: 800beloved*, artigo de Jerilyn Jordan en *Audiofemme*, do 2-9-2015 *(en inglés)*